text: AGF henter Jesper Lange i Esbjerg
  19 april 2013 kl. 11.32
  Superligaklubben AGF henter Jesper Lange hos konkurrenterne fra Esbjerg.
  Efter denne sæson skifter Esbjerg-angriberen Jesper Lange til AGF på en kontrakt, der løber til sommeren 2016.
  Sportschefen i den aarhusianske klub, Brian Steen Nielsen, har mange pæne ord at knytte til Esbjergs offensive profil.
  - Jesper Lange er en ærgerrig og energisk spiller, der altid arbejder meget hårdt. Han er på vej ind i sin bedste alder som fodboldspiller, og han vil få en vigtig rolle hos AGF.
  - Han passer rigtig godt til den måde, vi gerne spille fodbold på, og med sit store engagement vil han bidrage positivt til vores trup, siger Brian Steen Nielsen i en pressemeddelelse.
  Jesper Lange huserede i fynske klubber - Tarup Paarup og B1913 - inden han kom til OB, hvor han kom på superligaholdet i 2004.
  Siden 2006 har han spillet i Esbjerg.
  - Jeg glæder mig til at få ny inspiration i AGF og forhåbentlig at kunne udvikle mig yderligere som spiller.
  - Jeg vil bidrage med masser af energi, gejst og fight - og selvfølgelig også gerne mål. AGF-holdet rummer et interessant potentiale, og det vil jeg være med til at udfolde, siger Jesper Lange.
  Kontrakten træder i kraft 1. juli.
  